

**Nørre Alslev Spejderne**

**Det Danske Spejderkorps**

**Referat af Grupperådsmøde 2025**

**Torsdag den 27. februar 2025 kl. 19**

1. **Valg af dirigent og referent**

Martin Steenstrup valgt som dirigent

Susanne Graae valgt som referent

Martin Steenstrup konstaterede, at Grupperådsmødet var indkaldt rettidigt, lovligt og beslutningsdygtigt, så mødet kunne gå i gang.

1. **Beretning fra bestyrelsen**

Formand Karina Harms Dideriksen aflagde en samlet beretning for bestyrelse og gruppeledelse.  
Beretningen blev godkendt af de fremmødte. Beretningen er vedhæftet referatet.

1. **Fremlæggelse af årsregnskab for 2024 til godkendelse.**

Kassereren Susanne Graae fremlagde årsregnskabet.  
Beretning og årsregnskabet blev godkendt af de fremmødte. Kassererens beretning er vedhæftet referatet.

Resultatopgørelsen for 2024 kan se her: [Regnskab 2024.pdf](https://www.norrealslevspejderne.dk/files/2025-02/Regnskab%202024.pdf)

**d) Fremlæggelse af justeret budget for indeværende år til godkendelse**

Kassereren Susanne Graae fremlagde budgettet for 2025.  
Budgettet for indeværende år blev godkendt. Budgettet kan ses her:

[Budget 2025.pdf](https://www.norrealslevspejderne.dk/files/2025-02/Budget%202025.pdf)

Kassererens bemærkninger til budgettet er vedhæftet referatet.

**e) Fremlæggelse af budget for det kommende år til godkendelse**

Kassereren Susanne Graae fremlagde budgetterne for 2025 og 2026

Budgetterne for de kommende år blev godkendt.

**f) Vedtagelse af kontingent for det kommende år**

Det blev besluttet at fastholde kontingentet på nuværende niveau.

De aktuelle kontingentsatser kan ses på Nørre Alslev Spejdernes hjemmeside. <https://www.norrealslevspejderne.dk/noerre-alslev-spejderne>

Vi foreslår at fastholde kontingentet på de nuværende satser. Dette blev godkendt.

**g) Behandling af indkomne forslag**

Ingen indkomne forslag

**h) Vedtagelse af udviklingsplan**

Udviklingsplanen fortsætter uændret. Er vedhæftet referatet.

Formand Karina Harms Dideriksen talte om dele af udviklingsplanen under bestyrelsens beretning.

**i) Fastsættelse af antal pladser i enhedens bestyrelse under hensyntagen til § 67, stk. 2, litra c)**

Bestyrelsen består efter Grupperådsmødet 2025 nu af 12 medlemmer

**j) Valg til bestyrelsen, jf. § 66-§ 68**

Valg sker (som hovedregel) for en toårig periode

Forældre:

Linda Nielsen er valgt for en 2. årig periode

Karina Harms Dideriksen er valgt for et år.

Anker Ørbæk er ikke på valg

Andreas Jensen er valgt for en 2. årig periode

Kasserer:

Susanne Graae er ikke på valg

Valg af ledere:

Mikkel Riber er ikke på valg

Mette Hassenkam Riber er ikke på valg

Joan Andersen er ikke på valg

Egon Fleischer er er ikke på valg

Søkyndigt medlem:

Jens Hallas-Møller er valgt som søkyndigt medlem for 2 år

Bestyrelsen består nu af:

**Civile/forældre**

Linda Nielsen

Karina Harms Dideriksen

Anker Ørbæk

Andreas Jensen

Susanne Graae

**Søkyndigt medlem**

Jens Hallas-Møller

**Ledere:**

Mikkel Riber

Mette Hassenkam Riber

Joan Andersen

Egon Fleischer

**Unge**

Elias Lyberth

Emil Lodborg

**k) Valg af revisor og eventuelt revisorsuppleant, jf. § 69**

Ane Riise-Knudsen er genvalgt som revisor.

Der er ikke valgt en revisorsuppleant

**l) Valg af stemmeberettigede til divisionsrådsmødet den**

Karina Harms Dideriksen

Susanne Graae

Joan Andersen

Mette Hassenkam Riber

Egon Fleischer

**m) Valg af stemmeberettigede til korpsrådsmødet**

Mette Hassenkam Riber

Mads Møllgren

**n) Eventuelt**

Steen Petersen fra divisionen fortalte om divisionens arbejde.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Karina Harms Dideriksen Martin Steenstrup**

**Formand Dirigent**

Beretning fra bestyrelsen

På årets gruppeårsmøde præsenteres en samlet beretning, der giver et overblik over spejderåret hos Nørre Alslev Spejderne og de projekter, vi har arbejdet med.

Vi fortsætter med at afholde bestyrelses- og ledermøderne sammen, da vi mener, at vi får mest ud af det på denne måde, især da flere deltagere er med på begge møder. Alle møder begynder med fælles spisning, hvorefter bestyrelses- og ledermødet finder sted. Denne mødeform fungerer rigtig godt. Samtidig prøver vi hele tiden at optimere form og indhold, så det bliver lærerigt, hyggeligt og konstruktivt at være til møde.

I efteråret lagde Ovstrup Spejdercenter hus til et af vores møder. Det blev et rigtigt godt møde, hvor vi startede med en spændende guidet tur rundt på centret ledet af Martin Stenstrup, som er centerchef dér. Herefter stod den på smørrebrød, dagsorden og hyggeligt samvær.

Ultimo november lykkedes det os i samarbejde med Storstrømspejderne at få arrangeret et fælles møde med besøg af korpskonsulent Morten Blok Hellesøe fra DDS. Hovedoverskriften for mødet var: ”Det gode fællesskab og rekruttering”. Det blev en spændende aften med mange gode inputs og drøftelser. Mødet gav et godt afsæt til at arbejde videre med disse fokusområder.

Vi anser det som en værdifuld investering i både det tætte samarbejde og de oplevelser, der styrker fællesskabet i spejdergruppen.

Medlemstal og ledersituation:

Der har været en markant nedgang i antallet af spejdere - dette er en generel tendens i divisionen og korpset, men vi er ved at se på det, så vi kan få flere spejdere.

I en sådan situation er det nødvendigt at kigge både indad og udad. Det kan være en udfordring at ændre den tendens, vi ser i samfundet, hvor fritidsaktiviteter som spejder ofte vælges fra. Men hvis der er noget, vi kan gøre lokalt, så skal vi helt klart prøve. Der er flere initiativer på vej, herunder spørgeskemaer, øget synlighed på sociale medier og andre tiltag. En idé kunne være at åbne op for, at "civile" også kan deltage i arrangementer. Vi har samtidig en klar holdning til, at vi ikke nødvendigvis behøver at være en stor spejdergruppe. Det vigtigste for os er engagementet, aktivitetsniveauet og den opbakning, vi får fra forældre og lokalområdet.

Udviklingsplanen gælder for en firårig periode, 2022-2026, hvilket betyder at vi til næste år skal revidere udviklingsplanen.

Punkterne i udviklingsplanen drøftes og konkretiseres løbende på vores bestyrelses- og ledermøder.

I gruppens udviklingsplan har vi et særligt punkt, der vedrører lederudviklingen:

*Flere ledere*

*- Lederuddannelse er en del af det at være leder*

*- Det skal være attraktivt at være leder og bestyrelsesmedlem hos Nørre Alslev*

*Spejderne*

*- Vi vil inspirere og inkludere de ældste spejdere i ledelse*

Vi arbejder på at skabe en fælles forståelse af, hvilke behov vi har i forhold til ledere, hjælpere og andre frivillige, der bidrager med deres tid og energi. Denne proces har allerede kastet lys over vigtige områder, som vi vil fortsætte med at udvikle.

I 2025 vil der efter ønske fra lederne blive afholdt et 1.hjælpskursus for personer med særligt ansvar. Der er ansøgt fondsmidler fra ”Trygfonden”, som er bevilliget.

Selvom det ofte siges, at "tak er kun et fattigt ord", er det stadig den bedste måde, vi kan anerkende de ledere og hjælpere på, der gør en uvurderlig indsats. Derfor vil vi gerne sende en stor TAK til jer alle. Jeres engagement og hjælpsomhed er helt uvurderlig.

 Arrangementer:

Vi har vist os i byen, hvor vi til fastelavn hjælper kirken med at afvikle tøndeslagning, vi tænder bålet til Sct. Hans i Ibsens mose, og vi har deltaget i Vilhelmsdal markedet ved Guldborg, og været til Kildedag i Kippinge. Det er vigtigt at vi viser os ved de arrangementer vi bliver spurgt om, og vi vil altid gerne deltage - da det giver et godt billede ud ad til.

Forældrene er tit med til vores arrangementer, både til Nytårsparade, Sct. Georgsdag, Forsommerlejraften, Arbejdsdag og Oprykning - det er vigtigt at forældrene er med i gruppen. Derfor er vi også glade når de bakker op, når mikroerne laver cirkus, eller minierne laver film - og når juniorerne laver sketch.

Vi kunne dog godt bruge noget mere hjælp til afviklingen af toiletvagter på Dølle - det giver en gevinst på 35.000 kroner, som går direkte til spejderarbejde.

Vi har haft en masse arrangementer i år: Sct. Georgsdag på Sortsø Havn - hvor søspejderne holder til, mikro-minidag i Sakskøbing - hvor temaet var H.C. Andersens eventyr. Vi har haft gå-weekend og ikke mindst gruppens fødselsdag, hvor spejderne var til en vaskeægte børnefødselsdag. Oprykningen i sommers var speciel - her fik Joan og Per deres meget velfortjente hæderstegn, som tak for de 25 år de har lagt i gruppen.

Årets store begivenhed er uden tvivl sommerlejrene. Junior, landtrop og landklan var på tur til Hammershus Spejdernes hytte på Bornholm - lidt pudsigt ved den samme hytte som i 1996. Her fik spejderne klatret og svævet over Opalsøen, der var hike rundt på Øen, og alle fik set en Rundkirke, og så havde vi fået tilskud fra Hans Florentsens Fond til at spejderne kunne komme ud at sejle i havkajak. En helt igennem fantastisk tur, med godt vejr.

Mikro og mini var på sommerlejr til Slagelse. Her havde vi lånt 2. Hellig Anders' hytte, som er en fin hytte, med god plads udenfor. Lejrens tema var vikinger. Spejderne lavede vikingedragter, vikingehjelme, skjolde og sværd. De fik besøgt Slagelse Museum, hørt orgelkoncert i Sct. Mikkels Kirke, været en tur i svømmehallen, og en tur til Trelleborg, hvor de kæmpede med svær, skød med bue og pil og meget andet. Endnu en god lejr med godt vejr.

Generelt et år med meget aktivitet - både en masse ugentlige møder og småture - foruden de store fællesarrangementer.

I vores udviklingsplan har vi tre vigtige punkter, som på mange måder passer perfekt sammen med de fantastiske lokationer, vi har til rådighed hos Nørre Alslev Spejderne: Spejdercentret, Spejderhaven, Spejderskoven og Sortsø Havn.

*Bæredygtighed i børnehøjde*

*- Børnene skal opleve og deltage i processen ”fra jord til bord til jord”.*

*- På gruppeturene spiser vi, hvis muligt grøntsager fra spejderhaven.*

*- Vi afholder ”Nat i naturen”*

*Urban Scouting*

*- Spejderhaven/spejderskoven skaber naturoplevelser for byens familier*

*- Gruppen er en synlig del af lokalsamfundet*

*Vildskab i naturen*

*- Vi skaber mulighed for at den enkelte spejder rykker sine grænser*

*- Vi giver minder for livet gennem naturoplevelser både på sø og land*

*- Vores spejdermøder foregår som udgangspunkt udendørs*

Der er mange gode ting at arbejde videre med på spejdermøder, ture og ved arrangementer.

I SØ har der været et ønske om at skifte de gamle kajakker ud med nye kanoer, da de er nemmere at håndtere for både sø- og landspejdere. Efter en del benarbejde med at udarbejde fondsansøgninger til fonde og Guldborgsund Kommune, er det lykkedes at få råd til at indkøbe 4 kanoer, samt en trailer til disse. Dette ser vi frem til at få afprøvet og implementeret i spejderarbejdet.

I bestyrelsen har vi arbejdet sideløbende med andre områder, som også er vigtige, for at gruppen kan fungere. En stor del af det handler om økonomi og vedligeholdelse.

Igen i år blev vi tilbudt toilettjansen på DØLLE mod betaling. Både forældre og ledere meldte sig til at tage vagter i løbet af de fire dage, og dem, der deltog, havde nok at se til. Selvom det ikke nødvendigvis var en let opgave, blev vores indsats værdsat, og vi regner med, at vi også i år kan blive taget i betragtning, da vi kun fik ros for arbejdet.

Der var også en lille gruppe engagerede ledere og forældre, der påtog sig opgaven med at pakke scenegulvet sammen. Tak fordi I hurtigt meldte jer til at tage fat med toiletbørsten og satte fitnesscentret på pause for at hjælpe med at løfte og flytte gulvplader!

Der har i efteråret også været julekalendersalg. Der er blevet solgt 700 julekalendere til 25 kr. pr. stk. og alle spejdere og ledere har deltaget i salget. Vi synes i PSA(Penge-Skabende-Aktiviteter), at det er vigtigt at sende et signal om, at vi løfter i samlet flok.

Det er overskuddet fra dette salg og fra Dølletjansen, der gør at spejderne har det høje aktivitetsniveau, som de har, samt giver gruppen mulighed for at yde tilskud til spejderne til ture. Og her bliver alle spejdere tilgodeset.

Idrætsbørnehaven Møllegården er fortsat en del af spejdercentret, da de benytter vores faciliteter og område i dagtimerne. Vi sætter pris på de mange forbedringer af spejdercentret, som samarbejdet har medført.

Der vil dog fortsat være behov for vedligeholdelse i både Spejdercentret og på havnen i Sortsø, som vi løbende må tage os af. Derfor var det positivt, at vores arbejdsdag var godt besøgt, og vi håber, at den vil få samme opbakning i år.

En stor tak til de forældre, som har brugt tid i løbet af året til at hjælpe med forskellige reparationer og andet, når der har været behov for det, både i Nørre Alslev og på havnen i Sortsø.

Nørre Alslev Spejderne er stadig et fritidstilbud, som en del børn og unge vælger at prøve kræfter med. Dog er vi, som mange andre foreninger, udfordret af en medlemsnedgang, hvilket gør det endnu vigtigere at fortsætte med at skabe en god historie om vores gruppe og arbejde på at udvikle os. Dette kræver et tæt samarbejde mellem ledere, bestyrelse, forældre og lokalsamfundet for at sikre, at vi forbliver en attraktiv mulighed for børn og unge.

Vi vil gerne takke lokalsamfundet for den opbakning, vi stadig modtager. Den er vi meget taknemmelige for.

Og en stor tak til alle forældre: Tak fordi vi får lov at arbejde med jeres børn og give dem værdifulde værktøjer og oplevelser, som de kan tage med sig videre i livet.

I januar afholdt vi et planlægningsmøde, og vi ser frem til et spejderår 2025 fyldt med spændende aktiviteter og masser af gode oplevelser for spejdere i alle aldre, forældre, ledere, hjælpere og bestyrelsen. Vi glæder os til at fortsætte vores arbejde sammen og skabe et år med mange stærke fællesskaber og udviklende aktiviteter

Tak for et godt spejder-år 2024

Stor Spejderhilsen

Joan Andersen og Karina Harms Dideriksen

Kassererens beretning til regnskaber 2024

Den korte udgave af kassererens beretning kunne være ”Der er 40.323,38 kr. i underskud”.

Men jeg tænker at der alligevel er nogle ting i den forbindelse jeg lige vil nævne, for som altid er den slags ikke helt så simpelt, som det ser ud.

 Indtægter:

Generelt om kontingenter:

Broen: Hvis en familie har store økonomiske udfordringer, er det muligt at søge om hjælp til kontingentbetaling gennem Broen. Vi har enkelte spejdere, som får betalt kontingent og udgifter til ture denne vej. Det er både gruppen og de enkelte spejdere (og deres familier) meget taknemlige for.   
Hvis kontingenterne er en økonomisk udfordring, så kan man altid tage en snak med Joan eller mig omkring hvordan man rent praktisk kan ansøge Broen om hel eller delvis dækning af kontingent.

Debitkort: Nogle oplever at deres kontingentopkrævninger står reserveret i deres netbank i meget lang tid. Det er desværre ikke noget vi kan gøre noget ved. Det er nemlig således alle kortopkrævninger, som trækkes på et debitkort fungere. Debitkort er f.eks. Mastercard.

Skift af betalingskort: Nogen oplever problemer med at skifte betalingskort når de får nyt. I den forbindelse er det vigtigt at sige at man skal benytte linket på den første opkrævning for at det er muligt at skifte betalingskort.

Kommunale tilskud: De fleste af disse tilskud er både afhængig af den udgift vi har haft året før samt den forventede udgift vi forventer at have i dette kalenderår.   
Hvert år i januar skal vi dels søge om penge med udgangspunkt i de forventede udgifter vi regner med at få på de enkelte punkter samt afregne vores faktiske udgifter fra året før. Vi får så tilskud ud fra vores forventede udgifter modregnet evt. for meget udbetalt året før. I 2023 fik vi for meget i lokaletilskud. Vi har derfor i 2024 skulle betale en del tilbage. Derfor er indtægten her så forholdsvis lille.

Kursustilskud: Er faktisk det eneste kommunale tilskud, som først afregnes når udgiften er afholdt. Vi får først kursustilskuddet udbetale flere måneder efter kurset har været afholdt. Vi skal have en opkrævning fra korpset og betale denne. Korpset opkræver altid først efter et kursus har været afholdt. Det betyder at f.eks. at deltagelse i PLan i efterårsferien først bliver opkrævet til betaling i december. Først derefter kan jeg søge om kursustilskud fra kommunen. Tilskud for PLan i efterårsferien 2024 kom ind på vores konto i januar 2024.

Andre offentlige tilskud: I år har vi købt kanoer og en kanotrailer. I den forbindelse har vi fået tilskud fra både kommunen og et par fonde. 20.000 af disse tilskud får vi først i 2025.

Ture og lejre fælles, alle grenene samt arrangementer og aktiviteter:

Det er de indtægter der har været fra spejderne til deltagelse i aktiviteter/ture/lejre osv. Nogle gange går der penge både ud og ind på denne konto. Derfor er der både en indtægt og en negativ indtægt. En negativ indtægt er jo egentlig en udgift.

Diverse indtægter: I langt de fleste år vil det især være kommunens leje af Spejdercenteret der er bogført på denne konto. I år er det lidt ”sjovt” med disse indtægter. For 3/1 gik Børnehavens leje for 2024 ind på kontoen. Den 27/12 gik Børnehavens leje for 2025 ind på kontoen. Det betyder at der faktisk er 2 års leje af Spejdercenteret bogført i 2024.

Derudover ligger de 35.000 kr. vi fik for toiletvagterne samt optagning af scenegulv på Dølle.

Udgifter:   
Kontingenter: Vi betaler kontingent til både Det Danske Spejderkorps (DDS), Sydhav divisionen (De blå spejdere på Lolland Falster) derudover betaler vi nogle år også til Søområde Sjælland (en “division” for Søspejdere på Sjælland og omliggende ører). Denne udgift er direkte afhængig af vores medlems antal. Korps- og divisions kontingent opkræves 3 gange årligt.

Ture og lejre fælles, alle grenene samt arrangementer og aktiviteter: Det burde være her vi havde de fleste udgifter. Det er nemlig her alle aktiviteterne for og med spejderne bliver bogført.

Materiel: På denne post ligger er en skøn blanding af materiel, som bruges på tværs af grene. Det kan være mærker, borde/bænke sæt, trangiaer, kanoer, kanotraileren osv.

Ledermaterieler: I forbindelse med budgettet for 2023 besluttede vi at alle aktive ledere over 15 år skulle have mulighed for at købe ”leder tøj” for op til 1.000 kr. Den udgift er bogført her.

Alarm: Det er desværre en udgift vi er nødt til at have både i Spejdercenteret og på havnen i Sortsø.

Udgifter ifm., lotteri mm: Her er bogført de udgifter vi har i forbindelse med julekalendersalget.

Telefon og internet/Bogføring/Porto og gebyrer: På alle disse konti er alle de administrative udgifter, som er helt nødvendige for at gruppen kan løbe rundt rent administrativt.

Gaver og repræsentation: Selvfølgelig skal der være gaver når der er anledning til det.

Møder i og uden for gruppen: Er de udgifter, der helt naturligt kommer når man holder møder, det dækker over kaffe, kage osv. Samt deltagelse i møder både i divisionen og i korpset.

Lokaleleje: Når vi lejrer en hytte, en lejrplads, en bådplads eller deltager i et kursus skal vi betale en lejeudgift. Det er en af de udgifter, som man kan søge kommunale tilskud til.

Skatter og afgifter: I mange år har denne post handlet om udgiften til motorkontoret for vores store og meget brugt trailer. Derudover er der en meget vigtig udgift til rotte bekæmpelse.

Vedligeholdelse: Det siger næsten sig selv hvad den konto dækker over. Det er drejer sig om vedligeholdelse af Spejdercenteret.   
Vedligeholdelse af både skal bogføres under Søspejdernes aktiviteter af hensyn til de kommunale tilskud.

El, vand og varme: Børnehaven benytter Spejdercenteret og en del af den kontrakt er at kommunen betaler alt el, vand og varme bortset fra 1 m3 af vandet som vi skal betale.

Forsikring: Dækker både de forsikringer vi har på hytten og på vores både.

Rengøring ude og inde: Det er både materialer til rengøring og udgifter til græsslåning både her i Spejdercenteret og i Sortsø.

Diverse udgifter: Er en blandt landhandel der bl.a. dækker over alt muligt andet som er svært af placere på de øvrige konti.

Balancen:

Bank, Kort- LollandsBank og Lolland – opsparing: Viser hvad der stod på den enkelte bankkonto pr. 31/12 2022.

Kasse: Her er de kontanter, som er blevet indbetalt kontakt i forbindelse med salg af julekalenderne. Det er herfra gevinsterne til de heldige bliver betalt efterhånden som der købes gevinster.

COOP-konto: COOP kontoen dækker over vores indkøb på kort i Brugsen. Der går altid lidt til mellem man handler og regningen bliver betalt.

Kortbetalinger: Når man indbetaler kontingent fra sit betalingskort, indbetaler man teknisk set til Korpset. Derefter bliver pengene en gang ugentligt overført til grupperne. Disse penge handler om spejdere der har betalt kontingent sidst i december hvorefter pengene først overfør til os i begyndelsen af januar.

Debitorsamlekonto: Her ville et evt. beløb dække over evt. kontingent restance.

Hus, hytte, grund og både samt obligationer: Der bliver ikke justeret på disse konti, så det er samme værdi som i 2016

Formue: Er den formue vi har nu efter årets underskud, er fratrukket gruppens formue.

Kassererens bemærkninger til budgettet for 2025 og 2026

Korpset besluttede på Korpsrådsmødet i 2022 at vi skal lave og have godkendt budget for både dette og kommende år i forbindelse med det årlige grupperådsmøde.

Det betyder at det faktisk er budget nr. 2 for 2025 der skal godkendes.

Der er kun mindre ændringer mellem budget 1 (som blev godkendt sidst år) og så budget 2.

Vi vælger at komme med et lidt lavt budget for indtægter og et lidt for højt budget for udgifter. Derfor bliver der en budgetteret underskud de kommende år. Men da vi samlet set har lidt over 500.000 stående på vores konti, så føler vi at det kan vi godt forsvare. Vi er en Spejdergruppe og ikke en sparekasse.

Man kan måske undre sig over den total mangel på udgifter til el, vand og varme. Det er fordi børnehaven, som bekendt, holder til i Spejdercenteret. De betaler både leje og så alt el, vand og varme på nær 1 m3 vand.

Et enkelt nedslag i indtægterne kunne være ”Dølle” og de meget omtalte toiletvagter. Her tjente vi i 2024 35.000 kr. Det svarer til ca. ½ års kontingent pr aktiv spejder. Det betyder at hvis vi ikke har denne indtægt, skulle vores kontingent faktisk være 450 kr. i kvartalet i stedet for 300 kr.

Budget for 2026 er en næsten kopi af budgettet for 2025. Det kan jo blive ændret til grupperådsmødet i februar 2026.

Nørre Alslev spejdernes udviklingsplan 2022-2026

Overordnet mål: Vi ønsker at skabe engagerede landspejdere og søspejdere ved at lave alderssvarende, udfordrende og fede spejderoplevelser, der skaber personlig udvikling.

Indsatsområder

Bæredygtighed i børnehøjde

* Børnene skal opleve og deltage i processen ”fra jord til bord til jord”.
* På gruppeturene spiser vi, hvis muligt grøntsager fra spejderhaven.
* Vi afholder Nat i Naturen

Flere ledere

* Lederuddannelse er en del af det at være leder
* Det skal være attraktivt at være leder hos Nørre Alslev Spejderne
* Vi vil inspirere og inkludere de ældste spejdere i ledelse

Urban Scouting

* Spejderhaven/spejderskoven skaber naturoplevelser for byens familier
* Gruppen er en synlig del af lokalsamfundet

Vildskab i naturen

* Vi skaber mulighed for at den enkelte spejder rykker sine grænser
* Vi giver minder for livet gennem naturoplevelser både på sø og land
* Vores spejdermøder foregår som udgangspunkt udendørs

*Udviklingsplanens punkter diskuteres og konkretiseres på alle bestyrelses- og ledelsesmøder. Alle punkter skal nås på et år.*